אירנה שווינסקה

שמאל|ממוזער|250px|אירנה שווינסקה (שמאל)
שמאל|ממוזער|200px|אירנה שווינסקה (1964)
**אירנה קירשנשטיין-שווינסקה** (פולנית: **Irena Kirszenstein-Szewińska**; 24 במאי 1946 – 29 ביוני 2018), הייתה אצנית יהודיה-פולנית. אחת האתלטיות הטובות בהיסטוריה. אלופה אולימפית (טוקיו 1964, מקסיקו סיטי 1968 ומונטריאול 1976) בעלת 7 מדליות (3 זהב, 2 כסף ו-2 ארד) ב-5 מקצועות שונים, אלופת אירופה (1966 ו-1974) בעלת 10 מדליות (5 זהב, 1 כסף ו-4 ארד) ושיאנית עולם (שברה 8 שיאי עולם אישיים) בריצות ל-100 מטר, 200 מטר ו-400 מטר, מתחילת שנות ה-60 ועד סוף שנות ה-70.

שווינסקה הייתה לאישה הראשונה והיחידה בהיסטוריה שהחזיקה בשיאי העולם בריצות ל-100 מטר, 200 מטר ו-400 מטר והייתה לאישה הראשונה בהיסטוריה שירדה מגבול 50 שניות בריצת 400 מטר (1974).

## ביוגרפיה
נולדה בלנינגרד שבברית המועצות כ**אירנה קירשנשטיין** להורים יהודים פולנים. אביה יליד ורשה ואמה ילידת קייב. הוריה הכירו בסמרקנד כשהיו סטודנטים ובשנת 1947 היגרו לוורשה.

### קריירה כאתלטית
#### אולימפיאדת טוקיו
באולימפיאדת טוקיו (1964) זכתה שווינסקה ב-3 מדליות, 1 זהב ו-2 כסף. מדליית זהב, בריצת שליחות 4x100 מטר, ביחד עם תרסה צפלי, הלינה גורצקה ואווה קלובוקווסקה בשיא עולם חדש של 43.69 שניות, לפני ארצות הברית (43.9 שניות) ובריטניה (44.0 שניות). מדליות כסף, בקפיצה לרוחק בתוצאה של 6.60 מטר, אחרי מרי ראנד מבריטניה שקבעה שיא עולם חדש של 6.76 מטר
ולפני טטיאנה שלקנובה מברית המועצות (6.42 מטר) ובריצת 200 מטר בתוצאה של 23.13 שניות, אחרי אדית מקגוויר מארצות הברית שקבעה שיא אולימפי חדש של 23.05 שניות ולפני מרילין בלאק מאוסטרליה (23.18 שניות).

#### בין אולימפיאדת טוקיו לאולימפיאדת מקסיקו
בתחרות שנערכה בפראג, צ'כיה ב-9 ביולי 1965 קבעה שווינסקה בריצת 100 מטר שיא עולם חדש של 11.1 שניות, שיפור לשיא העולם של וילמה רודולף וואיומיה טיוס מארצות הברית (11.2 שניות) ובתחרות שנערכה בוורשה ב-8 באוגוסט אותה שנה היא קבעה שיא עולם חדש בריצת 200 מטר בתוצאה של 22.7 שניות, שיפור לשיא העולם של וילמה רודולף ומרגרט בורוויל מאוסטרליה (22.9 שניות).

באליפות אירופה באתלטיקה שנערכה בבודפשט, הונגריה בספטמבר 1966 היא זכתה ב-4 מדליות, 3 זהב ו-1 כסף. מדליות זהב, בריצת 200 מטר (23.1 שניות), בקפיצה לרוחק (6.55 מטר) ובריצת שליחות 4x100 מטר (44.4 שניות). מדליית כסף, בריצת 100 מטר (11.5 שניות).

#### אולימפיאדת מקסיקו ועד מינכן 1972
באולימפיאדת מקסיקו (1968) זכתה שווינסקה בשתי מדליות, זהב וארד. מדליית זהב בריצת 200 מטר בשיא עולם חדש של 22.58 שניות, לפני רלין בויל  (22.74 שניות) וג'ני למי (22.88 שניות) האוסטרליות. מדליית ארד, בריצת 100 מטר בתוצאה של 11.19 שניות, אחרי ואיומיה טיוס שקבעה שיא עולם חדש של 11.08 שניות וברברה פרל מארצות הברית (11.15 שניות). על הופעתה במשחקים העיבה העובדה שהיא הייתה האצנית שהפילה את המקל בריצת שליחות 4x100 ובכך גרמה לפסילת הנבחרת הפולנית, האלופה האולימפית היוצאת. נוסף לכך, היא סיימה במקום 16 בקפיצה לרוחק בתוצאה של 6.19 מטר.

כשנה לאחר הולדת בנה היא השתתפה באליפות אירופה שנערכה בהלסינקי, פינלנד בשנת 1971 וזכתה במדליית ארד בריצת 200 מטר בתוצאה של 23.3 שניות.

#### אולימפיאדת מינכן
באולימפיאדת מינכן (1972) שווינסקה זכתה במדליית ארד בריצת 200 מטר בתוצאה של 22.74 שניות, אחרי רנטה שטכר ממזרח גרמניה שהשוותה את שיא העולם 22.40 שניות, ואחרי רלין בויל (22.45 שניות)

#### בין מינכן למונטריאול
בתחרות שנערכה בפוטסדאם, גרמניה ב-13 ביוני 1974 קבעה שווינסקה בריצת 200 מטר שיא עולם חדש של 22.21 שניות. שיא זה החזיק מעמד 4 שנים ונשבר על ידי מריטה קוך ממזרח גרמניה (22.06 שניות). באליפות אירופה שנערכה ברומא, איטליה בספטמבר אותה שנה היא זכתה ב-3 מדליות, 2 זהב ו-1 ארד. מדליות זהב, בריצת 100 מטר בשיא אליפות חדש של 11.13 שניות ובריצת 200 מטר בשיא אליפות חדש נוסף של 22.51 שניות. כן הייתה שותפה לזכייה במדליית ארד בריצת שליחות 4x100 מטר.

כפי שעושות לעיתים רצות שכבר אינן צעירות, היא העבירה בשלב המאוחר של הקריירה שלה את הדגש מהריצות הקצרות לריצת 400 מטר.

בתחרות שנערכה בוורשה ב-22 ביוני 1974 קבעה שווינסקה בריצת 400 מטר שיא עולם חדש של 49.9 שניות (במדידה ידנית) ובכך הייתה לאתלטית הראשונה בהיסטוריה שרצה ריצה זו מתחת ל-50 שניות. שנתיים לאחר מכן, בתחרות שנערכה בבידגושץ', פולין ב-22 ביוני 1976 היא שיפרה את השיא העולמי בריצת 400 מטר בשתי מאיות השנייה (49.75 שניות) והפכה בכך לאישה השנייה שירדה מגבול 50 השניות בריצה זו (במדידה אלקטרונית), חודש וחצי בלבד אחרי השיא העולמי של קריסטינה לתן  ממזרח גרמניה (49.77 שניות).

#### מונטריאול 1976 ושלהי הקריירה
באולימפיאדת מונטריאול (1976) זכתה שווינסקה במדליית זהב בריצת 400 מטר בשיא עולם חדש של 49.28 שניות, לפני המזרח גרמניות כריסטינה לתן (50.51 שניות) ואלן שטריידט (50.55 שניות).

בתחרות גביע העולם באתלטיקה (הגביע הבין-יבשתי באתלטיקה) שנערכה בדיסלדורף, מערב גרמניה בשנת 1977, כנציגת אירופה היא זכתה במדליית זהב בריצת 400 מטר לאחר סיומת מרשימה ובתוצאה של 49.52 שניות, לפני מריטה קוך שהובילה במרבית הריצה (49.76 שניות).

באולימפיאדת מוסקבה (1980) היא נפצעה בשלב חצי הגמר.

## חיים אישיים
בשנת 1967 נישאה למאמנה יאנוש שווינסקי ולזוג נולדו שני בנים, אנדרי שווינסקי (נולד בשנת 1970) שחקן נבחרת פולין בכדורעף, אשר בהמשך התמנה לסנטור, ויארוסלב שווינסקי (נולד בשנת 1981).

שווינסקה היא בעלת תואר מוסמך בכלכלה ושימשה כראש התאחדות האתלטיקה הפולנית. משנת 1998 היא הייתה חברה בוועד האולימפי הבינלאומי.

בשנת 2005 נבחרה כחברה בהתאחדות האתלטיקה הבינלאומית במהלך הקונגרס ה-45 של ההתאחדות שנערך בהלסינקי, פינלנד.

שווינסקה נפטרה מסרטן ב-29 ביוני 2018 בהיותה בת 72.

## הנצחה והוקרה
בשנת 1981 הונצחה שווינסקה ביד לאיש הספורט היהודי במכון וינגייט, מוזיאון המנציח ספורטאים יהודים שזכו להישגים יוצאי דופן.

## תארים והישגים
* השתתפה בחמש אולימפיאדות (טוקיו 1964 - מוסקבה 1980)
* זכתה בשבע מדליות אולימפיות, מהן שלוש מדליות זהב.
* שברה 10 פעמים את שיא העולם, מהם 8 שיאי עולם אישיים.
* דורגה במקום הראשון בעולם: פעמיים בריצת 100 מטר, 7 פעמים בריצת 200 מטר, 4 פעמים בריצת 400 מטר ו-3 פעמים בקפיצה לרוחק.
* הייתה לאישה הראשונה והיחידה בהיסטוריה שהחזיקה בשיאי העולם בריצות ל-100 מטר, 200 מטר ו-400 מטר.
* זכתה ב-16 מדליות באליפות אירופה באתלטיקה (כולל באולם), מהן 7 מדליות זהב.
* זכתה ב-26 תוארי אלופת פולין וקבעה 38 שיאי פולין בריצות הקצרות, בקפיצה לרוחק ובריצת שליחות 4X400.
* זכתה 4 פעמים בתואר ספורטאי השנה בפולין (1965, 1966, 1974 ו-1976) ו-4 פעמים בתואר סגן ספורטאי השנה בפולין (1964, 1968, 1975 ו-1977)

## שיאים אישיים
### אצטדיון
* ריצת 100 מטר: 11.13 שניות (1974), 11.1 שניות (1965 ו-1968) **שיא עולם בעבר**
* ריצת 200 מטר: 22.21 שניות (1974) **שיא עולם בעבר**
* ריצת 400 מטר: 49.28 שניות (1976) **שיא עולם בעבר**
* קפיצה לרוחק: 6.67 מטר (1968)

## ראו גם

* התפתחות שיא העולם בריצת 100 מטר (ויקיפדיה באנגלית)
* התפתחות שיא העולם בריצת 200 מטר (ויקיפדיה באנגלית)
* התפתחות שיא העולם בריצת 400 מטר (ויקיפדיה באנגלית)

## קישורים חיצוניים

* אירנה שווינסקה, באתר *Jews in Sports* 
* תיאור הישגיה המאוחרים בריצת 400 מטר
* 

קטגוריה:ספורטאים יהודים פולנים
קטגוריה:חברי הוועד האולימפי הבין-לאומי
קטגוריה:אצניות פולניות
קטגוריה:אלופים אולימפיים יהודים
קטגוריה:אלופות האוניברסיאדה: אתלטיות
קטגוריה:אתלטיות יהודיות
קטגוריה:יד לאיש הספורט היהודי
קטגוריה:אתלטיות באולימפיאדת טוקיו (1964)
קטגוריה:אתלטיות באולימפיאדת מקסיקו סיטי (1968)
קטגוריה:אתלטיות באולימפיאדת מינכן (1972)
קטגוריה:אתלטיות באולימפיאדת מונטריאול (1976)
קטגוריה:אתלטיות באולימפיאדת מוסקבה (1980)
קטגוריה:משתתפים יהודים באולימפיאדת טוקיו (1964)
קטגוריה:משתתפים יהודים באולימפיאדת מקסיקו סיטי (1968)
קטגוריה:משתתפים יהודים באולימפיאדת מינכן (1972)
קטגוריה:משתתפים יהודים באולימפיאדת מונטריאול (1976)
קטגוריה:משתתפים יהודים באולימפיאדת מוסקבה (1980)
קטגוריה:שיאניות עולם פולניות: אתלטיקה
קטגוריה:שיאני עולם יהודים
קטגוריה:פולין: אישים בספורט
קטגוריה:זוכות מדליית כסף אולימפית מפולין
קטגוריה:אלופות אולימפיות מפולין
קטגוריה:זוכות מדליית ארד אולימפית פולניות: אתלטיקה
קטגוריה:אלופות אולימפיות: ריצת 200 מטרים
קטגוריה:אלופות אולימפיות: ריצת 400 מטרים
קטגוריה:אבירי מסדר העיט הלבן
קטגוריה:נפטרות מסרטן
קטגוריה:פולניות שנולדו ב-1946
קטגוריה:פולנים שנולדו ב-1946
קטגוריה:פולנים שנפטרו ב-2018